
SPOROČILO ZA MEDIJE

Sprejem zlatih maturantov iz Mestne občine Murska Sobota
Murska Sobota, 29. september 2011- Danes je župan Anton Štihec sprejel zlate maturante iz Mestne občine Murska Sobota. V letošnjem letu je »zlati uspeh« doseglo šest dijakov iz splošne mature: Timotej Žuntar na Gimnaziji Murska Sobota ter Katarina Nemec, Maruša Borovšak, Dea Mljač, Matej Bencak in Aleš Vigali, ki so obiskovali Gimnazijo Ljutomer. Urška Rebernak in Miha Raščan sta odlično opravila poklicno maturo in postala zlata maturanta Srednje zdravstvene šole Murska Sobota.
Župan jim je čestital za ta dosežek in jim zaželel vso srečo pri nadaljevanju šolanja, z željo, da se po končanem študiju vrnejo v našo sredino in s svojim znanjem doprinesejo k razvoju naše občine. Na srce jim je položil tudi to, da je njihova prihodnost sicer odvisna od veliko dejavnikov, vendar predvsem od njih samih. Ta stavek jim je tudi zapisal v knjigo »Slovenija v presežnikih«, ki so jo prejeli skupaj s priznanjem Mestne občine Murska Sobota. 

